Dúirt oifigeach sinsearach sa Roinn Sláinte gur údar mór suntais agus imní an t-ardú atá tagtha ar chostas an ospidéil nua leanaí atá á thógáil ar shuíomh Ospidéal San Séamas i mBaile Átha Cliath.

Dúirt Rúnaí Cúnta na Roinne Colm Desmond le Coiste Sláinte an Oireachtais gur chinn an Rialtas leanacht leis an togra ainneoin an ardaithe ar an gcostas mar gheall ar chomh tábhachtach agus atá sé. €1.4 billiún atá luaite leis an gcostas go dtí seo.

Dúradh ag an éisteacht go rachaidh an caiteachas ard i gcion ar thograí tógála eile san earnáil sláinte.

Dúradh freisin go bhfuil athbhreithniú iomlán neamhspleách á dhéanamh ar an ardú costais.